‘Joost het privaatlewe in openbaar gehou’Die oud-springbok Joost van der Westhuizen kan nie op sy reg tot privaatheid staatmaak om die publikasie van ŉ boek oor hom en eksvrou, Amor Vittone, te keer nie, het die hooggeregshof in Pretoria Woensdag gehoor. Frank Snyckers SC, namens die joernalis Gavin Prins en Random House Struik, sê Van der Westhuizen het sy privaatlewe in die openbaar gehou. Hy sê Van der Westhuizen kon nie bewys dat Prins se boek Joost & Amor sy reg op privaatheid, waardigheid of lewe sal skend nie. Van der Westhuizen het motorneuronsiekte (MNS) en is tans in ŉ rolstoel. Van der Westhuizen wil ŉ interdik kry om die verspreiding van die boek te keer. Prins sê 10 000 eksemplare van die boek is reeds gedruk en was op pad om versprei te word toe Van der Westhuizen die aansoek gebring het. Van der Westhuizen beskuldig Prins daarvan dat hy “sensasie soek rondom die omstandighede van ŉ sterwende man.” Van der Westhuizen sê hy het steeds die reg op privaatheid ondanks die feit dat hy ŉ bekende is. “ŉ Boek oor my lewe, in die lig van my huidige omstandighede met ŉ vervreemde vrou en twee jong kinders, sit my onder druk en veroorsaak spanning in my lewe. Die feit dat ek die aansoek moes bring veroorsaak reeds onnodige spanning in my lewe. Die boek het reeds ŉ negatiewe invloed op my gesondheid. Die effek hiervan is dat ek minder dae sal hê om saam my kinders te spandeer en geen reg of voorreg kan sterker as dit wees nie.” Snyckers voer aan dat Van der Westhuizen enige stres as gevolg van die boek kan vermy deur dit nie te lees of daaroor te praat nie. Hy sê Van der Westhuizen is ŉ openbare figuur wat die media die hof gemaak het en elke aspek van sy lewe openbaar gemaak insluitend sy siekte. Snyckers sê hy kan nie kla dat sy privaatheid geskend word wanneer hy self die dinge wat privaat is openbaar gemaak het nie. Volgens Prins het Vittone ŉ drie uur lange onderhoud aan hom toegestaan en haar samewerking met die boek gegee. Regter Eberhard Bertelsmann sal Vrydagoggend uitspraak lewer in die saak. Lees ook: Video: Joost wil publikasie van boek keer Joost-boeksage nog nie oor Joost se versoek om boek te keer in hof Joost-boek: Verhoor staan oor Joost in hof om boek te keer Joost wil biografie keer